Ali Hassan og hans kone er nogle af de muslimer, som i dag tog hul på den muslimske fastemåned, Ramadan. I rækkehuset i Aalborg betyder det, at aftensmaden i aften først bliver serveret, når solen er gået ned ved 22-tiden. - Vi spiste sidste gang klokken 22 i går aftes. De første dage er det altid svært, men resten af måneden er det rigtig nemt, fortæller Ali Hassan, der til daglig er ansat hos Aalborg Kommune. Undtaget Ramadans fasteregler er dog børn, svagelige og syge samt gravide og ammende kvinder. For Ali Hassan handler Ramadan - udover religion – også om tradition og det fællesskab, som det også giver blandt muslimer at være sammen om at holde Ramadan. Ramadan varer de næste 30 dage og slutter med den traditionelle, muslimske Eid-fest.
Den muslimske fastemåned, Ramadan, begynder i dag. Det betyder at muslimer i den næste måned kun må spise og drikke mellem solnedgang og solopgang.